Белавежа  
*Уладзімір Караткевіч*

Самая славутая ў Беларусі пушча, вы ведаеце — якая? Белавежская. Яна на захадзе нашай рэспублікі, на мяжы з Польшчай. А самая галоўная ўкраса пушчы, вы ведаеце таксама, — белавежскі зубр. Гэта — цар звяроў, якія насяляюць пушчу. Ён самы вялікі і дужы. Можа паваліць рагамі дрэва, разбурыць сцяну з бярвёнаў, можа нават на лясной дарозе спыніць матацыкл і машыну. Але ён радка гэта робіць. Зубр рахманы і спакойны звер, калі яго не чапаюць.

А вось — алень. У яго на галаве — рогі, як разгалістыя галіны з вострымі сукамі. Хто скажа, што гэта не магутная зброя, якою можна абараніцца і адагнаць ад сваёй сямейкі любога ворага?

А дужыя прыгожыя асілкі[[1]](#footnote-1), каб умелі гаварыць, што б яны сказалі нам?

— Мы таксама гаспадары пушчы. У Рагах і ў нагах у нас нязменная сіла, а завёмся мы — ласі.

— А мы — дзікі, — сказалі б нам, каб умелі гаварыць, невялічкія і смешныя паласатыя парасяткі. Так яны з пароды свіней, толькі дзікія, таму і завуць іх — дзікі. Побач з малымі іх бацька — страшны і грозны, з доўгім лычом. У яго абапал пашчы два вострыя, як нажы, іклы. Ён вартуе сваю сямейку — чацвёра маленькіх паласацікаў. Калі яны падрастуць, палосы знікнуць. Дзеці стануць як іх бацькі — укрыюцца бурым шчаціннем і адгадуюць сабе таксама вострыя іклы.

Пушчу ахоўваюць людзі. Тут звяры ведаюць, што чалавек — іх друг і заступнік.

1. *Асі́лак* — чалавек магутнай сілы, мужнасці, адвагі. [↑](#footnote-ref-1)